20. sajandi algul aitas meie rahvuslikku elu hoogsamalt edasi viia 1905. aastal puhkenud Vene revolutsioon. Äpardunud Vene-Jaapani sõja tagajärjel nõrgenes isevalitsuslik keskvõim Venemaal. Eesti rahva majanduslik ja kultuuriline uuestisünd täienes nüüd veel poliitilise "ärkamisega". Päevakorrale kerkis  koguni Eesti autonoomia mõiste. Esimeseks sammuks Eesti riikliku iseseisvuse suunas oli omavalitsusliku autonoomia saavutamine 1917. aastal. Maailmasõja kaotuste ja raskuste tagajärjel nõrgestati sisemiselt tsaari võimu kindlam tugi - sõjavägi. Kuna tsaar oli uuenduste vastu, siis kukutati ta 27. veebruaril 1917 ja võimu riigis võttis enda kätte Riigiduuma poolt moodustatud Ajutine valitsus.